《七月二十日雨中》
宋代·晁公溯

浮云淡高天，清雨洒广庭。
池馆飒以凉，始知秋气生。
蒲荒叶乱委，荷折盖已倾。
微风经草木，猎猎有寒声。
炎蒸岂得久，四时相代更。
当暑思折胶，纖絺不为轻。
冬复念裘褐，乃与寒暑争。
谁能安天运，伤哉世上情。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。